Man gered ná hy 10 m van krans valFoto: NSRI ŉ Man wat Saterdag van ŉ krans in die omgewing van Victoriabaai naby George in die Suid-Kaap geval het, is in ŉ ernstige maar stabiele toestand in die hospitaal. Die Nasionale Seereddingsinstituut (NSRI) is omstreeks 13:26 van die voorval ingelig waarna die seereddingsvaartuig Clemengold Rescuer en NSRI-bemanning onmiddellik na die toneel gehaas het. Volgens Craig Lambinon, woordvoerder van die NSRI, is die provinsiale nooddienste en die George-munisipaliteit se brand- en reddingsdienste ook ontbied. Foto: NSRI “Die man se vriendin het alarm gemaak nadat hy van die krans afgeval het en branderplankryers in die omgewing het die NSRI ontbied.” Met die NSRI se aankoms is die man aan die voet van die krans aangetref waar hy op klippe te lande gekom het. Die man het vermoedelik gegly en toe omtrent 10 m ver van die krans afgetuimel. “ŉ Dokter, wat met vakansie is en toevallig in die omgewing was, was reeds besig om die 30-jarige man te behandel.” Foto: NSRI Paramedici het intussen ook op die toneel aangekom en die man begin behandel. Volgens Lambinon is ŉ EMS/AMS Skymed-reddingshelikopter ontbied aangesien die terrein moeilik begaanbaar is. Die man is op ŉ gespesialiseerde draagbaar geplaas en deur die reddingshelikopter opgehys. Die helikopter het by ŉ kampeerterrein geland waarna die man in die helikopter gelaai is en na ŉ nabygeleë hospitaal vervoer is. “Hy is in ŉ ernstige maar stabiele toestand in die hospitaal opgeneem en sal na verwagting ten volle herstel,” het Lambinon gesê. Die NSRI het sy dank uitgespreek teenoor die dokter wat op die toneel bystand gelewer het.